CELEX: 52014PC0664
Language: sk
Date: 2014-10-29
Title: Návrh ROZHODNUTIE RADY, ktorým sa stanovuje pozícia Európskej únie v rámci Generálnej rady Svetovej obchodnej organizácie k pristúpeniu Seychelskej republiky k WTO

|
			
		
		
		52014PC0664
		
			Návrh ROZHODNUTIE RADY, ktorým sa stanovuje pozícia Európskej únie v rámci Generálnej rady Svetovej obchodnej organizácie k pristúpeniu Seychelskej republiky k WTO /* COM/2014/0664 final - 2014/0307 (NLE) */
			
				
		
		
			
			   	DÔVODOVÁ SPRÁVA
I. ÚVOD
Členovia Svetovej obchodnej organizácie
(WTO) a Seychely dospeli do záverečnej fázy uzatvorenia dohody
o podmienkach pristúpenia Seychel k tejto organizácii. Táto
skutočnosť je výsledkom rokovaní trvajúcich 19 rokov, ktoré sa
začali predložením žiadosti Seychel o pristúpenie k WTO v roku 1995.
Žiadosť Seychel o pristúpenie bola preskúmaná, berúc do úvahy celkové
obojstranné obchodné vzťahy so Seychelami v kontexte partnerstva EÚ – AKT
a záväzku Seychel pokračovať v liberalizácii obchodu v úplnej dohode
o hospodárskom partnerstve. Na základe ZFEÚ sa vyžaduje, aby Rada formou rozhodnutia schválila
podmienky pristúpenia Seychel pred tým, než EÚ formálne podporí toto schválenie
vo WTO.
Zhrnutie podmienok pristúpenia sa uvádza
ďalej.
II. ZHRNUTIE PODMIENOK PRISTÚPENIA SEYCHEL
K WTO PODĽA ODVETVÍ
Listina záväzkov
Tovar (celkovo)
Priemerná konečná viazaná colná sadzba
v prístupovej listine Seychel je 16,1 %.
Priemerná konečná viazaná colná sadzba na
poľnohospodárske produkty je 26,8 %, t. j. vyššia ako sadzba pre
priemyselný tovar, kde sa zistila úroveň 10,5 %. 
Seychely zavedú konečné viazané colné
sadzby od dátumu pristúpenia.
Tieto priemerné úrovne colných sadzieb sú
primerané vzhľadom na malú veľkosť a zraniteľnosť
hospodárstva Seychel. V minulosti považovala EÚ tieto úrovne colných sadzieb v
prípade hospodárstva porovnateľnej veľkosti za primerané a
akceptovala ich.
Priemyselný tovar 
–              
Priemerná konečná viazaná colná sadzba na
nepoľnohospodárske výrobky je 10,5 %.
–              
Najvyššie priemerné hodnoty vo výške približne
25 % sa zistili v odvetví rybolovu, nábytkárstva a v obuvníckom odvetví.
–              
Seychely povolili stanovením konečnej viazanej
colnej sadzby na úroveň 0 % bezcolný režim na výrobky farmaceutického
priemyslu, zdravotnícke vybavenie a výrobky informačných technológií
(ITA).
–              
Najvyššie colné sadzby dosahujú 200 % v
prípade protektorovaných/opätovne drážkovaných pneumatík a použitého
oblečenia. 
Poľnohospodársky tovar 
–              
Priemerná konečná viazaná colná sadzba na
poľnohospodárske produkty je 26,8 %.
–              
Najvyššie colné sadzby v poľnohospodárstve sú
na úrovni 250 % na pivo a whisky v plastových fľašiach a
200 % na tabak.
Služby 
Seychely prijmú záväzky týkajúce sa prístupu
na trh a záväzky vnútroštátneho zaobchádzania v širokej škále odvetví
služieb vrátane odborných služieb, počítačových a iných
obchodných služieb, komunikačných služieb, stavebných, distribučných,
vzdelávacích, environmentálnych a finančných služieb
(poisťovacie a bankové služby), služieb v oblasti zdravotníctva,
sociálnych služieb, služieb cestovného ruchu a dopravných služieb (služby
námornej a pomocné dopravné služby).
Záväzky podľa protokolu
V záverečnej, multilaterálnej fáze
procesu pristúpenia sa členovia WTO kolektívne usilovali
o zabezpečenie základnej zlučiteľnosti obchodných právnych
predpisov a inštitúcií Seychel s pravidlami a dohodami WTO,
čo stanovili v protokole o pristúpení a v správe pracovnej
skupiny. Vzhľadom na to Seychely prijali záväzky stanovené v správe
pracovnej skupiny a zriekli sa akýchkoľvek prechodných období s
výnimkou prechodných období súvisiacich s Dohodou WTO o technických
prekážkach obchodu, ktorá sa bude plne vykonávať až od decembra 2015. 
V tejto súvislosti sa Seychely okrem iného
zaviazali odstrániť všetky ostatné clá a poplatky a zaviazať ich
po pristúpení na úrovni 0 %, rovnako ako nahradiť súčasný zákaz
dovozu určitých výrobkov, na ktoré sa vzťahuje uplatňovanie
sanitárnych a fytosanitárnych opatrení (kože, kožušiny a palmovité rastliny),
jazdených vozidiel, vozidiel s ľavým riadením, automobilových karosérií a
maskovacích odevov systémom povoľovania.
III. ODPORÚČANIE
Komisia predkladá podmienky pristúpenia
Seychel k WTO na schválenie Rade a považuje tieto podmienky za vyvážený a
ambiciózny súbor záväzkov týkajúcich sa otvorenia trhu, ktorý bude významným
prínosom tak pre Seychely, ako aj pre ich obchodných partnerov, ktorí sú
členmi WTO.
2014/0307 (NLE)
Návrh
ROZHODNUTIE RADY,
ktorým sa stanovuje pozícia Európskej únie v rámci
Generálnej rady Svetovej obchodnej organizácie k pristúpeniu Seychelskej
republiky k WTO
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 91, článok 100 ods. 2
a článok 207 ods. 4 prvý pododsek v spojení s článkom
218 ods. 9,
so zreteľom na návrh Európskej komisie,
keďže:
(1)       Vláda Seychelskej republiky
podala 31. mája 1995 žiadosť o pristúpenie k Dohode o založení
Svetovej obchodnej organizácie (WTO) uzavretej v Marrákeši, a to v súlade s
článkom XII uvedenej dohody.
(2)       Dňa 11. júla 1995 bola
zriadená pracovná skupina pre pristúpenie Seychelskej republiky s cieľom
dosiahnuť dohodu o podmienkach pristúpenia, ktoré by boli prijateľné
tak pre Seychelskú republiku, ako aj pre všetkých členov WTO.
(3)       Komisia dohodla v mene Únie
celý rad záväzkov týkajúcich sa otvorenia trhu zo strany Seychelskej republiky,
ktoré spĺňajú požiadavky Únie, berúc do úvahy obojstranné obchodné
vzťahy so Seychelami v kontexte partnerstva EÚ – AKT a záväzok
Seychel pokračovať v liberalizácii obchodu v úplnej dohode
o hospodárskom partnerstve.
(4)       Tieto záväzky sú teraz
začlenené do Protokolu o pristúpení Seychelskej republiky k WTO.
(5)       Očakáva sa, že
pristúpenie k WTO bude mať pozitívny a dlhodobý vplyv na proces
hospodárskej reformy a udržateľný rozvoj v Seychelskej republike.
(6)       Protokol o pristúpení by
sa preto mal schváliť.
(7)       V článku XII Dohody
o založení WTO sa stanovuje, že medzi pristupujúcim členom a WTO
sa dohodnú podmienky pristúpenia, ktoré na strane WTO schváli Konferencia
ministrov WTO. V článku IV.2 Dohody o založení WTO sa stanovuje,
že v období medzi zasadnutiami Konferencie ministrov vykonáva jej funkcie
Generálna rada.
(8)       Preto je potrebné
stanoviť pozíciu, ktorú má Únia zaujať v rámci Generálnej rady
Svetovej obchodnej organizácie k pristúpeniu Seychelskej republiky
k WTO,
PRIJALA TOTO ROZHODNUTIE: 
Článok 1
Pozícia, ktorú má Európska únia zaujať
v rámci Generálnej rady Svetovej obchodnej organizácie k pristúpeniu
Seychelskej republiky k WTO, je pristúpenie schváliť.
Článok 2
Toto rozhodnutie nadobúda účinnosť
dňom jeho prijatia.
V Bruseli
                                                                       Za
Radu
                                                                       predseda